**Grozījumu** **Pasākumu plānā administratīvā sloga samazināšanai, administratīvo procedūru vienkāršošanai un publisko pakalpojumu kvalitātes uzlabošanai uzņēmējiem un iedzīvotājiem sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Ministru kabineta 2011.gada 29.augusta rīkojuma Nr.409 "Par Pasākumu plānu administratīvā sloga samazināšanai, administratīvo procedūru vienkāršošanai un publisko pakalpojumu kvalitātes uzlabošanai uzņēmējiem un iedzīvotājiem" (turpmāk – rīkojums) 9.punktu Valsts kancelejai jānodrošina plānā iekļauto uzdevumu izpildes kontrole |
| 2. | Pašreizējā situācija un problēmas | Ar rīkojumu tika apstiprināts Pasākumu plāns administratīvā sloga samazināšanai, administratīvo procedūru vienkāršošanai un publisko pakalpojumu kvalitātes uzlabošanai uzņēmējiem un iedzīvotājiem (turpmāk – plāns), kurā iekļauti 25 veicamie pasākumi un noteikti termiņi to īstenošanai.  Valsts kanceleja, izpildot rīkojuma 9.punktā noteikto, ir veikusi plānā iekļauto uzdevumu izpildes izvērtējumu, tai skaitā nepieciešamības gadījumā pieprasot skaidrojumu no atbildīgajām ministrijām.  Saskaņā ar Valsts kancelejas apkopoto informāciju:   * 15 pasākumu ir īstenots plānā noteiktajā apjomā; * sešu pasākumu īstenošana kavējas; * četru pasākumu izpildes termiņš nav pienācis un īstenošana turpinās.   Par tādu pasākumu ieviešanu, kuru īstenošana kavējas, saņemts atbildīgo institūciju skaidrojums:  1) Plāna 1.pasākuma (nodrošināt normatīvo aktu projektu ietekmes uz uzņēmējdarbības vidi sākotnējā novērtējuma metožu pielietošanu normatīvo aktu projektu izstrādē) izpildes termiņš pagarināts līdz 01.02.2013., jo uzdevuma izpildes laikā tika secināts, ka nepieciešami grozījumi arī citos saistītos tiesību aktos ne tikai attiecībā uz normatīvo aktu sākotnējās ietekmes novērtējuma (anotācijas) pilnveidošanu, bet arī uz sabiedrības līdzdalības kārtības precizēšanu attīstības plānošanas dokumentu un tiesību aktu projektu izstrādē.  Plāna 1.pasākuma izpildei ar Valsts kancelejas direktora 2011.gada 25.novembra rīkojumu Nr.73 "Par darba grupu" Valsts kancelejas vadībā tika izveidota darba grupa, iekļaujot tās sastāvā pārstāvjus no Zemkopības ministrijas, Vides aizsardzības un reģionālās attīstības ministrijas, Ekonomikas ministrijas, Tieslietu ministrijas, Latvijas Tirdzniecības un rūpniecības kameras, Latvijas Darba devēju konfederācijas un Latvijas Pašvaldību savienības. Darba grupas izveidošanas mērķis bija sagatavot priekšlikumus normatīvo aktu sākotnējās ietekmes novērtējuma (anotācijas) pilnveidošanai. Darba grupa kopā sanākusi uz piecām sēdēm un vienojusies par grozījumu veikšanu trīs tiesību aktos – Ministru kabineta 2009.gada 15.decembra instrukcijā Nr.19 "Tiesību akta projekta sākotnējās ietekmes izvērtēšanas kārtība", Ministru kabineta 2007.gada 6.marta noteikumos Nr.171 "Kārtība, kādā iestādes ievieto informāciju internetā" un Ministru kabineta 2009.gada 25.augusta noteikumos Nr.970 "Sabiedrības līdzdalības kārtība attīstības plānošanas procesā". Valsts kanceleja attiecīgos grozījumus ir izstrādājusi, tie izsludināti Valsts sekretāru sanāksmē 2012.gada 26.jūlijā un šobrīd tiek gatavoti iesniegšanai izskatīšanai Ministru kabineta sēdē.  2) Plāna 6.pasākuma (pilnveidot visu konfiscēto preču iznīcināšanas sistēmu, izveidojot vienotu sistēmu konfiscēto preču iznīcināšanai no visām kontrolējošām institūcijām, sagatavot nepieciešamos normatīvos aktus) izpildes termiņš pagarināts līdz 30.06.2013.  Finanšu ministrija ir izstrādājusi noteikumu projektu "Kārtība, kādā veicama valstij piekritīgās mantas uzskaite, novērtēšana, realizācija, nodošana bez maksas, iznīcināšana un realizācijas ieņēmumu ieskaitīšana valsts budžetā". Taču Saeimas 2012.gada 19.janvāra sēdē ir izskatīti un 1.lasījumā pieņemti "Grozījumi Tiesu izpildītāju likumā" (149/Lp11), "Grozījumi Notariāta likumā" (150/Lp11), "Grozījumi Civillikumā", kas paredz, ka ar notariālo aktu par mantojuma lietas izbeigšanu atzītās bezmantinieka mantas atsavināšanas funkcija, kreditoru prasību apmierināšana un pēc atsavināšanas atlikušo finanšu līdzekļu ieskaitīšana valsts budžeta ieņēmumos tiek nodota zvērinātu tiesu izpildītāju kompetencē. Efektīvai administratīvo resursu izmantošanai Finanšu ministrija minēto noteikumu projektu izskatīšanai Ministru kabinetā virzīs pēc attiecīgo likumu grozījumu pieņemšanas Saeimā.  3) Plāna 11.pasākuma (sagatavot priekšlikumus normatīvā regulējuma pilnveidošanai uztura bagātinātāju izplatības jomā) izpildes termiņš pagarināts līdz 31.01.2013.  Veselības ministrijas izveidotā darba grupa (Veselības ministrijas, Veselības inspekcijas, Zāļu valsts aģentūras, Zemkopības ministrijas, Pārtikas un veterinārā dienesta, Ekonomikas ministrijas, Patērētāju tiesību aizsardzības centra, Rīgas Stradiņa universitātes, Starptautisko inovatīvo farmaceitisko firmu asociācijas, Latvijas patentbrīvo medikamentu asociācijas, Aptieku attīstības biedrības, Latvijas Diētas ārstu asociācijas, Holistiskās medicīnas un naturopātijas asociācijas un Veselīga uztura speciālistu asociācijas pārstāvji) ir izstrādājusi un 2012.gada 14.jūnijā Valsts sekretāru sanāksmē ir izsludināts informatīvā ziņojuma projekts "Informatīvais ziņojums par pašreizējo situāciju uztura bagātinātāju apritē un veicamajiem pasākumiem patērētāju tiesību aizsardzības uzlabošanā" (VSS-603). Attiecīgais ziņojums tiek gatavots iesniegšanai Ministru kabinetā.  4) Plāna 14.pasākums (izdarīt grozījumus Ministru kabineta 2004.gada 17.februāra noteikumos Nr.82 "Ugunsdrošības noteikumi", lai vienkāršotu prasības automātiskajām ugunsaizsardzības sistēmām un ierīcēm to ekspluatācijas gaitā, svītrojot Latvijas standartu obligātu pielietošanu un pieļaujot izmantot šajā jomā kā Latvijas, tā arī citas Eiropas Savienības valsts atzītus standartus vai tehniskos noteikumus) uzskatāms par aktualitāti zaudējušu ar Ministru kabineta 2011.gada 28.jūnija noteikumu Nr.489 "Noteikumi par Latvijas būvnormatīvu LBN 201-10 "Būvju ugunsdrošība"" spēkā stāšanos 2012.gada 1.janvārī (svītrojot 14.pasākumu).  Īpaši izveidotā darba grupa secināja, ka laikā, kad tika izstrādāts plāns, spēkā bija Ministru kabineta 2007.gada 11.decembra noteikumi Nr.866 "Noteikumi par Latvijas būvnormatīvu LBN 201–07 "Būvju ugunsdrošība"", kuru saturā bija iestrādāti obligāti piemērojamie standarti, kas noteica prasības ugunsaizsardzības sistēmām. Līdz ar to ekspluatējamām ugunsaizsardzības sistēmām bija jāatbilst tām prasībām, ko noteica minētie standarti. Savukārt 2012.gada 1.janvārī stājās spēkā Ministru kabineta 2011.gada 28.jūnija noteikumi Nr.489 "Noteikumi par Latvijas būvnormatīvu LBN 201-10 "Būvju ugunsdrošība"", kuros nav ietverti minētie standarti, līdz ar to tie zaudēja obligāti piemērojamu standartu statusu.  Attiecīgi Ministru kabineta 2004.gada 17.februāra noteikumos Nr.82 "Ugunsdrošības noteikumi" nav iekļauti Latvijas standarti, kas nosaka prasības automātiskajām ugunsaizsardzības sistēmām un ierīcēm to ekspluatācijas gaitā, bet ir ietverta atsauce uz būvnormatīvos noteikto prasību ievērošanu.  Tādējādi plāna 14.punktā izvirzītais mērķis – lai samazinātu komersantu izmaksas ugunsdrošības prasību ieviešanai attiecībā uz ugunsaizsardzības sistēmām, komersantam ir tiesības pildīt prasības, kas noteiktas ne tikai Latvijas, bet citas Eiropas Savienības valsts izvirzītajās prasībās – ir sasniegts un plāna 14.punktā minētais pasākums ir zaudējis aktualitāti.  5) Plāna 15.pasākuma (pārskatīt ugunsdzēsības aparātu uzturēšanas prasības) izpildes termiņš pagarināts līdz 31.10.2013. Valsts ugunsdzēsības un glābšanas dienests ar 2012.gada 29.maija rīkojumu Nr.634 "Par darba grupas izveidošanu Ministru kabineta noteikumu "Grozījumi Ministru kabineta 2004.gada 17.februāra noteikumos Nr.82 "Ugunsdrošības noteikumi"'' projekta izstrādāšanai" izveidoja darba grupu. Darba grupa secināja, ka tās izstrādātajā noteikumu projektā "Grozījumi Ministru kabineta 2004.gada 17.februāra noteikumos Nr.82 "Ugunsdrošības noteikumi"'' (turpmāk – projekts) ir vairākas nepilnības un to nepieciešams pilnveidot, lai tas atbilstu Valsts sekretāru 2012.gada 26.jūlijā sanāksmē izsludinātajā likumprojektā "Grozījumi Ugunsdrošības un ugunsdzēsības likumā" (VSS–747) (protokols Nr.30 7.§) ietvertajam tiesiskajam regulējumam.  Projekta izstrādes laikā tika saņemti Zemkopības ministrijas, Nacionālo bruņoto spēku un Latvijas ugunsdzēsības asociācijas priekšlikumi projekta papildināšanai. Apkopojot iegūto informāciju, darba grupa secināja, ka Ministru kabineta 2004.gada 17.februāra noteikumi Nr.82 "Ugunsdrošības noteikumi" pilnībā ir jāpārstrādā un to nav iespējams paveikt plāna 15.punktā noteiktajā termiņā. Līdz ar to pasākumu plāna 15.punktā noteiktā pasākuma termiņu nepieciešams pagarināt līdz 2013.gada 31.oktobrim.  6) Plāna 21.pasākuma (izvērtēt akcīzes preču (cigarešu) uzraudzības un izsekošanas *Track&Trace* principa ieviešanu Latvijā) izpildes termiņš pagarināts līdz 30.04.2013.  Finanšu ministrija un Valsts ieņēmumu dienests vispusīgai minētā principa ieviešanas iespējas izvērtēšanai ir konsultējušies ar Latvijas Tabakas izstrādājumu ražotāju asociāciju un tabakas industrijas pārstāvjiem, vairākkārt organizējot ar attiecīgajiem komersantiem sanāksmes (š.g. 19.jūnijā un 2.oktobrī), kā arī apmainoties ar informāciju (š.g. 25.aprīlī un 11.septembrī).  Papildus Eiropas Savienības dalībvalstīm ir nosūtīts pieprasījums par informācijas un to viedokļa sniegšanu par akcīzes preču (cigarešu) uzraudzības un izsekošanas *Track&Trace* principu un tā piemērošanas/ieviešanas iespējām. Pakāpeniski tikai šobrīd tiek saņemti Eiropas Savienības dalībvalstu viedokļi. Lai izprastu akcīzes preču (cigarešu) uzraudzības un izsekošanas *Track&Trace* principu un tā ieviešanas iespējas Latvijā, ir paredzēts Finanšu ministrijas un Valsts ieņēmumu dienesta pārstāvjiem doties pieredzes apmaiņas braucienā uz Lietuvu, kurā nesen ir noslēdzies izmēģinājumprojekts saistībā ar akcīzes preču (cigarešu) uzraudzības un izsekošanas *Track&Trace* principa ieviešanas iespējām Lietuvā. Ņemot vērā minētos faktus, plāna 21.pasākuma izpildes termiņu nepieciešams pagarināt līdz 2013.gada 30.aprīlim.  7) Plāna 22.pasākuma (izvērtēt iespēju atcelt Koncernu likumā paredzēto prasību komersantam iesniegt Atkarības pārskatu attiecībā uz tām atkarīgajām kapitālsabiedrībām, kuru visas pamatkapitāla daļas (akcijas) pieder citai kapitālsabiedrībai, kā arī izvērtēt nepieciešamību pilnveidot Atkarības pārskatā norādāmo informāciju un revidenta veicamās Atkarības pārskata pārbaudes kritērijus) izpildes termiņš pagarināts līdz 30.06.2013.  Atbilstoši Ministru kabineta 2012.gada 16.februāra rīkojumam "Par Valdības rīcības plānu Deklarācijas par Valda Dombrovska vadītā Ministru kabineta iecerēto darbību īstenošanai" investoru tiesiskās aizsardzības stiprināšanas nolūkā Tieslietu ministrijai ir dots uzdevums līdz 2013.gada 1.martam izstrādāt un iesniegt izskatīšanai Ministru kabinetā likumprojektu "Grozījumi Komerclikumā", iekļaujot Komerclikumā pilnveidotu koncernu tiesisko regulējumu. Sagatavojot grozījumus Komerclikumā, Tieslietu ministrija plāno izvērtēt plāna uzdevumā minēto iespēju atteikties no atkarības pārskata sagatavošanas, atkarības pārskatā iekļaujamo informāciju norādot gada pārskatā, tādējādi novēršot nevajadzīgu informācijas dublēšanu |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Plāna grozījumu mērķis ir atbilstoši saņemtajiem atbildīgo institūciju priekšlikumiem pagarināt izpildes termiņus tiem plāna pasākumiem, kuru ieviešana kavējas |
| 5. | Projekta izstrādē iesaistītās institūcijas | Par pasākumu ieviešanu atbildīgās institūcijas: Valsts kanceleja, Veselības ministrija, Finanšu ministrija, Ekonomikas ministrija, Iekšlietu ministrija, Tieslietu ministrija |
| 6. | Iemesli, kādēļ netika nodrošināta sabiedrības līdzdalība | Tā kā rīkojuma projekts paredz pagarināt pasākumu izpildes termiņus, pēc būtības negrozot veicamos uzdevumus un pasākumus, sabiedrības līdzdalība rīkojuma projekta izstrādē nebija nepieciešama |
| 7. | Cita informācija | Nav |

*Anotācijas II, III, IV, V un VI sadaļa – nav attiecināmas.*

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Plāna projekta izpildi nodrošinās par pasākumu izpildi noteiktās atbildīgās institūcijas (Valsts kanceleja, Iekšlietu ministrija, Tieslietu ministrija, Ekonomikas ministrija un Veselības ministrija) |
| 2. | Projekta izpildes ietekme uz pārvaldes funkcijām | Plāna projekta izpilde neietekmēs iesaistīto institūciju funkcijas, iesaistītās institūcijas noteiktos pasākums veiks savu funkciju ietvaros |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar |
| 6. | Cita informācija | Nav |

Ministru prezidents V.Dombrovskis

Vizē:

Valsts kancelejas direktore E.Dreimane

26.11.2012. 8:36

1494

Babre 67082906

[aiga.babre@mk.gov.lv](mailto:aiga.babre@mk.gov.lv)